**Lazzaro Cattaneo**, kinesisk: *Guo Jujing* (født 1560 i Sarzana i Liguria i Italia, død 19. januar 1640 i Hangzhou i Kina), var en kinamisjonær i jesuittordenen som samarbeidet med pater Matteo Ricci i jesuittmisjonens første fase i landet.

Liv og virke
------------

### Bakgrunn

Lazzaro Cattaneo fom fra en adelig familie i Sarzana, ikke langt fra Genova. I 1581, begynte han som novvise på jesuittenes *Collegio di S Andrea* i Roma. Han ble overført til Portugal i 1585 der han fullførte sin utdannelse.

### Prest, til India

Han ble presteviet i 1587. Han seilte ut mot Goa i India den 1. april 1588. I 1589 ble han superior for misjonen på fiskernes kyst der - blant paravanene, perlefiskere langs Sør-Indias østkyst, nord for Kapp Comorin.

### Kina

I 1593 kom han til Macao. Der fikk han sin avsluttende forberedelse på sitt virke i Kina ved jesuittenes kollegium São Paulo.

Han var sammen med pater Ricci i Shaozhou fra 1594 og ledsaget ham på hans første og mislykkede reise til Beijing i 1598. 

**Tonetegnenes oppfinner:** I 1598/99 samarbeidet pater Cattaneo med Ricci og Sebastian Fernandes i arbeidet på Riccis andre kinesiske ordbok til vestlige språk. Riccis første ordbok hadde ikke gitt noen som helst indikasjon i det hele tatt om tonene som er så vesentlige for betydningen, og det var Cattaneo som oppfant systemet med fem tonemarkeringer i denne ordboken - *Vocabulario sinico-europeo*. Ordboken er siden gått tapt, skjønt de diakritiske tegn for tonene er kjent fra verker som bygget på ordboken.

Etter noen tid i Macao kom han til Nanjing i 1600. 

Pater Cattaneo ble den første misjonær i Shanghai i 1608 og Jiading i 1610, og ble der i området men alternerende med jesuittresidensen i Hangzhou i Zhejiang.

Verker
------

* Ricci, Matteo; Cattaneo, Lazzaro; Fernandes, Sebastian (1599). *Vocabulario sinico-europeo*. Nanking, China.
* *Ling-hsing i-chu* (Introduction of the soul to God)
* *Hui-tsui yao-chi* (On contrition and sorrow for sin)
* *Shenhou pien*
* *Memoria* (1606)

Se også
-------

* Liste over kinamisjonærer tilhørende jesuittordenen

Referanser
----------

1. ↑  Anderson, Gerald H (1998). *Biographical Dictionary of Christian Missions*. Georgetown University, Washington, USA: Macmillan. Arkivert fra originalen 23. juli 2016. Besøkt 15. juli 2016.  «Arkivert kopi». Arkivert fra originalen 23. juli 2016. Besøkt 14. august 2016.
2. ↑  «Dizionario Biografico vol.22, Cattaneo, Lazzaro». *Treccani, La Cultura Italiana*. 1979. Besøkt 16. juli 2016.
3. ↑  Huang Qichen: *«The First University in Macau: The Colégio de São Paulo»*, i John W. Witek (red.): *Religion and Culture: An International Symposium Commemorating The Fourth Centenary of the University College of St. Paul – Macau, 28 November to 1 December 1994*, Macau: Instituto Cultural de Macau, 1999, s. 257-260
4. ↑  Zwartjes, Otto (2011). *Portuguese Missionary Grammars in Asia, Africa and Brazil, 1550-1800*. John Benjamins Publishing. ISBN 9789027246080. Besøkt 15. juli 2016.

Litteratur
----------

* L. Carrington Goodrich & Chao-Ying Fang (red.): *Dictionary of Ming Biography*, 2 bd. New York/London: Columbia University Press 1976

  


|  |  |
| --- | --- |
| Oppslagsverk/autoritetsdata | VIAF **·** ISNI
 |